b'\n_START_ARTICLE_\nPilumnus (mitologia)\n_START_PARAGRAPH_\nPilumnus, o tamb\xc3\xa9 Pilumne, va ser una divinitat romana molt antiga que sembla que protegia els nounats a les cases contra els actes i els maleficis dels dimonis. Estava relacionat amb dues deesses tamb\xc3\xa9 obscures: Intercidona i Deverra. La primera prenia el nom dels "cops de destral" simb\xc3\xb2lics que es donaven al marc de la porta i la segona de l\'escombra amb la que s\'escombrava el llindar despr\xc3\xa9s del naixement d\'un infant._NEWLINE_Pilumnus sembla prendre el nom de pilon, la ma\xc3\xa7a amb la que es colpejava la porta en la mateixa ocasi\xc3\xb3. La destral, la ma\xc3\xa7a i l\'escombra eren considerats tamb\xc3\xa9 s\xc3\xadmbols del conreu: la destral per a tallar els arbres, la ma\xc3\xa7a per aixafar el gra i l\'escombra per netejar l\'era on es batia el cereal. Amb aquests s\xc3\xadmbols s\'espantaven els dimonis salvatges._NEWLINE_Pilumne apareix sempre al costat del d\xc3\xa9u Picumnus, o Picumne, igualment enigm\xc3\xa0tic, que s\'ha relacionat amb el d\xc3\xa9u Picus. \xc3\x89s possible que Pilumnus no sigui el "d\xc3\xa9u de la ma\xc3\xa7a" sin\xc3\xb3 el "d\xc3\xa9u de la javelina", dita "pilum". Es conserva una glossa de Fest Avi\xc3\xa8 que explica que la paraula "pilumnoe" es trobava en el cant dels Salis, i que s\'interpretava com un adjectiu que significava "armats amb la javelina"._NEWLINE_Virgili converteix Pilumnus en l\'avi de Turn i el pare de Daune i el feia casat amb D\xc3\xa0nae.'